
VYHLÁŠKA
Úradu pre územné plánovanie a výstavbu Slovenskej republiky

z ......2026,

o všeobecných stavebno-technických požiadavkách na výstavbu

	Úrad pre územné plánovanie a výstavbu Slovenskej republiky podľa § 83 písm. c) zákona č. 25/2025. Z. z. Stavebný zákon a o zmene a doplnení niektorých zákonov (Stavebný zákon) v znení neskorších predpisov ustanovuje: 

§ 1

(1) Táto vyhláška ustanovuje všeobecné stavebno-technické požiadavky na výstavbu, ktoré sa vzťahujú na všetky druhy stavieb a osobitné požiadavky na funkčné a účelové riešenie budov.

(2) Táto vyhláška sa vzťahuje na navrhovanie, zhotovovanie a údržbu stavby a primerane sa vzťahuje aj na zmenu dokončenej stavby, na drobnú stavbu, na stavebné úpravy, na zabezpečovacie práce a nevyhnutné úpravy a odstraňovanie stavby a na stavby zariadenia staveniska. 

(3) Stavebno-technické požiadavky na bezbariérové  užívanie stavieb ustanovuje osobitný predpis.[footnoteRef:1]) [1: )	Vyhláška Úradu pre územné plánovanie a výstavbu Slovenskej republiky č. ....... Z. z. o stavebno-technických požiadavkách na bezbariérové užívanie stavieb. ] 


(4) Ak sa v tejto vyhláške požaduje použitie metódy alebo parametra podľa technickej normy, alebo inej obdobnej technickej špecifikácie s porovnateľnými požiadavkami, európskeho normalizačného produktu alebo európskej normy, je možné postupovať aj podľa rovnocennej metódy alebo parametra, ak sa tým dosiahne rovnaký výsledok a súlad s technickými požiadavkami podľa tejto vyhlášky.

(5) Technické požiadavky podľa tejto vyhlášky sa používajú v súlade so všeobecnými stavebno-technickými požiadavkami na výstavbu podľa Stavebného zákona, požiadavkami na vhodnosť stavebných výrobkov na použitie v stavbe a v súlade s požiadavkami na energetickú hospodárnosť budov.[footnoteRef:2]) [2: )	Zákon č. 555/2005 Z. z. o energetickej hospodárnosti budov a o zmene a doplnení niektorých zákonov v znení neskorších predpisov.] 


§ 2
Požiadavky na stavebný pozemok

(1) Požiadavky na umiestnenie stavby na stavebnom pozemku určuje územný plán obce alebo osobitný predpis,[footnoteRef:3]) ak územný plán obce nie je spracovaný. [3: )	Zákon č. 200/2022 Z. z. o územnom plánovaní v znení neskorších predpisov. 
	Vyhláška Úradu pre územné plánovanie a výstavbu Slovenskej republiky č. 153/2024 Z. z. o štandardoch a metodike spracovania územnoplánovacej dokumentácie a územnoplánovacích podkladov.] 

(2) Stavebný pozemok svojou polohou, tvarom, veľkosťou a základovými pomermi musí umožniť návrh a uskutočnenie stavby a jej bezpečné užívanie. Mimo stavebného pozemku sa navrhuje len pripojenie na siete technického vybavenia územia, pozemné komunikácie a dočasná stavba zariadenia staveniska.

(3) Stavebný pozemok sa oplotí najmä, ak
a) stavba môže pôsobiť nepriaznivo na životné prostredie, 
b) je potrebné zamedziť voľnému pohybu osôb alebo zvierat po stavebnom pozemku alebo stavenisku,
c) je potrebné chrániť stavbu pred okolitými vplyvmi, alebo 
d) je potrebné zamedziť vstupu neoprávnených osôb.

(4) Oplotenie alebo iné ohradenie stavebného pozemku sa navrhuje a zhotovuje tak, aby
a) nenarúšalo svojimi parametrami charakter stavby na pozemku a v jeho okolí,
b) nezasahovalo do pozemnej komunikácie,
c) neohrozovalo bezpečnosť účastníkov cestnej premávky a iných osôb a
d) nezhoršovalo priebeh povodne a bolo jednoducho demontovateľné, ak sa nachádza v záplavovom území.

(5) Zastavanou plochou budovy sa rozumie plocha, ktorá sa zobrazí do vodorovnej roviny ako priemet najväčšieho obvodu vonkajších povrchov zvislých obvodových konštrukcií nadzemných aj podzemných podlaží budovy; plochy balkónov, arkierov a voľných presahov striech sa do zastavanej plochy nezapočítavajú. Pri stavbe bez niektorých obvodových stien je zastavaná plocha vymedzená myslenými obalovými čiarami vedenými vonkajším povrchom zvislých nosných konštrukcií zobrazená priemetom do vodorovnej roviny. Pri stavbe, ktorá nie je budovou sa zastavaná plocha stavby určí ako skutočná výmera pôdorysu stavby v úrovni styku stavby s terénom.

§ 3
Požiadavky na prevádzku staveniska

(1) Prevádzku staveniska a zariadenia staveniska zabezpečuje zhotoviteľ stavby prostredníctvom stavbyvedúceho a pri svojpomocnej výstavbe stavebník. Označenie staveniska sa umiestni na viditeľnom mieste pri vstupe na stavenisko a obsahuje
a) označenie stavby názvom a druhom stavby a ID stavby, ak ho pridelil informačný systém,
b) základné údaje o stavebníkovi, najmä meno, priezvisko a adresa, ak ide o fyzickú osobu alebo názov, sídlo a IČO, ak ide o právnickú osobu,
c) údaje o rozhodnutí o stavebnom zámere v rozsahu spisové číslo, dátum vydania, dátum nadobudnutia právoplatnosti, správny orgán, ktorý rozhodnutie vydal,
d) údaje o overovacej doložke k projektu stavby v rozsahu spisové číslo, dátum vydania, správny orgán,  ktorý overovaciu doložku vydal,
e) meno a priezvisko stavbyvedúceho, ak ide o stavbu uskutočňovanú dodávateľsky,
f) meno a priezvisko osoby oprávnenej na výkon stavebného dozoru, ak ide o stavbu uskutočňovanú svojpomocou alebo o vyhradenú stavbu,
e) lehotu výstavby podľa rozhodnutia o  stavebnom zámere.

(2) Stavenisko sa zariadi, usporiada a vybaví prístupovými komunikáciami na dopravu materiálu tak, aby sa stavba mohla riadne a bezpečne zhotovovať alebo odstraňovať podľa osobitných predpisov. Nesmie ohrozovať a nadmerne obťažovať okolie, osobitne hlukom alebo prachom, ohrozovať plynulosť cestnej premávky s ohľadom na osoby s obmedzenou schopnosťou pohybu a orientácie, znečisťovať pozemné komunikácie, ovzdušie a vody, ani obmedzovať prístup k priľahlej stavbe alebo pozemku, k sieťam technického vybavenia územia a k požiarnemu zariadeniu. 

(3) Odvádzanie zrážkovej a odpadovej vody zo staveniska sa zabezpečí tak, aby sa zabránilo znehodnoteniu stavebných prác a vnútornej komunikácie staveniska a znehodnoteniu a znečisteniu odtokového zariadenia verejnej komunikácie a plochy priľahlej k stavenisku.

(4) Podzemné siete technického vybavenia územia v priestoroch staveniska sú polohovo a výškovo vyznačené už pred začatím stavby.

(5) Verejné priestranstvo[footnoteRef:4]) a verejná komunikácia sa ako stavenisko môžu užívať len v určenom rozsahu a v určenom čase na základe povolenia podľa osobitného predpisu.[footnoteRef:5]) Po skončení ich užívania sa musia uviesť do pôvodného stavu, ak sa neurčia na iné využitie.  [4: )	§ 30 ods. 2 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov.]  [5: )	Napríklad § 8 zákona č. 135/1961 Zb. o pozemných komunikáciách (cestný zákon) v znení neskorších predpisov.] 


(6) V pamiatkovej rezervácii[footnoteRef:6]) a v chránenom území[footnoteRef:7]) sa na stavenisku môže zriadiť len zariadenie staveniska, ktoré nie je spojené so zemou pevným základom. [6: )	§ 16 ods. 1 zákona č. 49/2002 Z. z. o ochrane pamiatkového fondu.]  [7: )	§ 17 ods. 1 zákona č. 543/2002 Z. z. o ochrane prírody a krajiny v znení neskorších predpisov.] 


§ 4
Požiadavky na stavby v inundačnom území

V inundačnom území sa stavba navrhuje a zhotovuje tak, aby 
a) odolávala účinkom vody a ľadu pri povodni, umožňovala plynulé obtekanie a zniesla mimoriadne zaťaženie pri povodni a jej opadnutí,
b) sa umožnil gravitačný odtok vody z najnižšieho podlažia alebo odčerpanie vody jednoduchým zariadením,
c) stavba, ktorá je niektorou svojou časťou chránená pred vniknutím vody pri povodni, bola zabezpečená proti vyplávaniu alebo preklopeniu,
d) podlaha miestností a priestorov s dlhodobým pobytom ľudí (ďalej len „pobytová miestnosť“), prevádzkový priestor transformačnej a spínacej stanice, prístupového bodu siete elektronických komunikácii a telefónnej ústredne, hlavného rozvádzača budovy, záložného zdroja elektrickej energie, zdroja a zariadenia vykurovania, vetrania a osvetlenia, strojovne a zdroja evakuačného výťahu a uzáveru plynu a vody boli umiestnené minimálne 1 000 mm nad hladinou predpokladanej povodne.

Všeobecné stavebno-technické požiadavky na výstavbu
§ 5
Mechanická odolnosť a stabilita

(1) Stavba sa navrhuje a zhotovuje tak, aby vyhovovala požadovanému účelu a odolala 
a) zaťaženiu a vplyvu, ktoré sa môžu bežne a predvídateľne vyskytovať pri jej zhotovovaní a užívaní, a 
b) škodlivému pôsobeniu prostredia, atmosférickému a chemickému vplyvu, korózii, otrasom a emisiám nebezpečného žiarenia.

(2) Zhotovovanie stavby, zmena stavby a odstraňovanie stavby sa uskutočňuje tak, aby sa neohrozila únosnosť základov susednej stavby a jej stabilita.

§ 6
Požiarna bezpečnosť 

Stavba musí spĺňať požiadavky požiarnej bezpečnosti podľa osobitného predpisu.[footnoteRef:8]) [8: )	Zákon č. 314/2001 Z. z. o ochrane pred požiarmi v znení neskorších predpisov.
	Vyhláška Ministerstva vnútra Slovenskej republiky č. 94/2004 Z. z., ktorou sa ustanovujú technické požiadavky na protipožiarnu bezpečnosť pri výstavbe a pri užívaní stavieb v znení neskorších predpisov.] 


§ 7
Ochrana zdravia a ochrana životného prostredia

(1) Stavba sa navrhuje a zhotovuje tak, aby podľa účelu jej užívania 
a) sa zabezpečilo denné osvetlenie vnútorného priestoru podľa účelu užívania ustanovené osobitným predpisom,[footnoteRef:9]) [9: )	Vyhláška Ministerstva zdravotníctva Slovenskej republiky č. 259/2008 Z. z. o podrobnostiach o požiadavkách na vnútorné prostredie budov a o minimálnych požiadavkách na byty nižšieho štandardu a na ubytovacie zariadenia v znení neskorších predpisov.] 

b) sa zabezpečilo dostatočné prirodzené, nútené alebo kombinované vetranie s možnosťou regulácie a kvalita vnútorného vzduchu,
c) spĺňala hygienické limity hluku a vibrácií ustanovené osobitným predpisom,[footnoteRef:10]) [10: )	Vyhláška Ministerstva zdravotníctva Slovenskej republiky č. 549/2007 Z. z., ktorou sa ustanovujú podrobnosti o prípustných hodnotách hluku, infrazvuku a vibrácií a o požiadavkách na objektivizáciu hluku, infrazvuku a vibrácií v životnom prostredí v znení vyhlášky Ministerstva zdravotníctva č .237/2009 Z. z.] 

d) sa zaistila jej tepelná ochrana, tepelná stabilita miestností v letnom období, 
e) spĺňala limity expozície ľudí elektromagnetickému žiareniu ustanovené osobitným predpisom,[footnoteRef:11]) [11: )	Vyhláška Ministerstva zdravotníctva Slovenskej republiky č. 534/2007 Z. z. o podrobnostiach o požiadavkách na zdroje elektromagnetického žiarenia a na limity expozície obyvateľov elektromagnetickému žiareniu v životnom prostredí.] 

f) sa zaistila ochrana proti prenikaniu vody do stavby a jej konštrukcií a ochrana proti šíreniu vlhkosti v konštrukciách a vo vnútornom prostredí stavby,
g) vnútorné konštrukcie budov a obvodový plášť vrátane výplní otvorov spĺňali požiadavky na izoláciu proti hluku a vibráciám,
h) sa vo vnútornom prostredí vylúčil alebo na prípustnú mieru obmedzil výskyt škodlivých látok, najmä produktov horenia, prchavých látok, radónu a rádioaktívnych látok emitujúcich rádioaktívne žiarenie a emisií z elektrických a elektronických zariadení.

(2) Stavba sa navrhuje, zhotovuje, užíva a odstraňuje tak, aby nemala neprípustný negatívny vplyv na kvalitu životného prostredia najmä v dôsledku 
a) uvoľňovania toxických plynov, nebezpečných látok, prchavých organických zlúčenín, skleníkových plynov alebo nebezpečných častíc do vnútorného alebo vonkajšieho prostredia, 
b) výskytu vlhkosti v stavebných konštrukciách alebo na povrchu stavebných konštrukcií vnútri stavieb, 
c) emisií nebezpečného žiarenia, 
d) uvoľňovania nebezpečných látok do vody alebo pôdy, 
e) vypúšťania odpadových vôd, emisií plynov, alebo 
f) narušenia podložia s neprípustným vplyvom na podzemné vody.

§ 8
Bezpečnosť a prístupnosť pri užívaní, prevádzke a údržbe

(1) Stavba sa navrhuje, zhotovuje a užíva tak, aby sa minimalizovalo riziko nehody, najmä pošmyknutia, pádu, nárazu, popálenia, zasiahnutia elektrickým prúdom, poranenia pri výbuchu alebo padajúcimi časťami stavby. 

(2) Prístupnosť a užívanie stavby osobami so zníženou schopnosťou pohybu a orientácie upravuje osobitný predpis.

§ 9
Úspora energie

(1) Stavba sa navrhuje a zhotovuje tak, aby bola počas užívania energeticky hospodárna2) vzhľadom na klimatické podmienky a predpokladaný účel jej užívania.

(2) Vykurovanie, chladenie, vetranie, zásobovanie vodou a jej odvádzanie, úprava, ohrev a rozvod teplej vody, osvetlenie a preprava osôb alebo predmetov sa navrhujú, zhotovujú ako energeticky úsporné, podľa požiadaviek vyplývajúcich z účelu užívania budovy.

§ 10
Udržateľné využívanie prírodných zdrojov

Stavba sa navrhuje, zhotovuje a odstraňuje tak, aby sa zohľadnili požiadavky udržateľného využívania prírodných zdrojov, vrátane používania ekologických surovín a recyklovaných materiálov, minimalizácie spotreby pitnej a úžitkovej vody, celkového množstva vynaloženej energie a minimalizácie tvorby odpadu. 

Požiadavky na stavebné konštrukcie
§ 11
Základové konštrukcie

(1) Druh základovej konštrukcie a spôsob založenia stavby (ďalej len „základy stavby“) sa navrhujú tak, aby zodpovedali základovým pomerom staveniska alebo podľa výsledku inžinierskogeologického prieskumu.

(2) Základy stavby sa navrhujú a zhotovujú tak, aby 
a) zabezpečili stabilitu stavby, 
b) neohrozili stabilitu iných stavieb,
c) bolo v medziach prípustných hodnôt ich prípadné nerovnomerné sadanie, 
d) boli zohľadnené vyvolané zmeny základových podmienok na susednom pozemku určenom na zastavanie,
e) boli zohľadnené zmeny teploty, alebo otrasy a vibrácie z prevádzky výrobných strojov a zariadení a 
f) bola zohľadnená prípadná zmena režimu podzemných vôd.

(3) Pri zemných prácach sa vykoná skrývka humusového horizontu poľnohospodárskej pôdy, ktorá sa premiestni a uloží tak, aby sa zabezpečilo uchovanie jej kvality na ďalšie využitie.

(4) Pri zemných prácach sa musia vykonať opatrenia na ochranu povrchových a podzemných vôd pred znečisťujúcimi látkami. Na pozemku, ktorý nemá prirodzené odvodnenie sa urobia opatrenia na odvedenie povrchových vôd zo staveniska, aby sa neohrozila konštrukcia budovy a jej stabilita. 

(5) Pred začatím zemných prác sa musia zabezpečiť susedné stavby, ktorých základové pomery alebo stabilita by mohli byť výkopom ohrozené. Výkop sa musí zabezpečiť proti zosuvu zeminy a podľa požiadaviek ustanovených v predpisoch o bezpečnosti a ochrane zdravia pri práci.

(6) Výkopy a skládky zeminy musia umožňovať prístup osôb a príjazd vozidiel k susednej stavbe a na susedný pozemok. Výkopy na verejných cestách a na verejných priestranstvách sa musia primerane vybaviť dostatočne bezpečnými a kapacitne vyhovujúcimi priechodmi, priecestiami alebo obchádzkami a musia sa viditeľne označiť.

(7) Podzemné siete technického vybavenia územia, ktorých poškodenie pri vykonávaní zemných prác môže ohroziť bezpečnosť ľudí, sa musia zabezpečiť pred poškodením.

(8) Základy stavby a jej vnútorné prostredie sa pred nežiadúcimi účinkami spodnej vody alebo zemnej vlhkosti chránia vhodnou hydroizoláciou.

(9) Návrh hydroizolácie základov stavby zohľadňuje predpokladané hydrofyzikálne namáhanie podľa základových pomerov staveniska alebo podľa  prieskumu prostredia, do ktorého sa stavba umiestňuje. Hydroizolačné vrstvy a základové konštrukcie vystavené premenlivému hydrofyzikálnemu namáhaniu sa musia navrhnúť na najnepriaznivejší stav, ktorý prichádza do úvahy počas životnosti stavby. Dilatačné a pracovné škáry sa musia zabezpečiť nepriepustným spojom odolným proti vodám všetkého druhu.
(10) Pri stavbe umiestnenej v mieste, kde môžu pôsobiť vplyvy banskej činnosti alebo účinky seizmickej činnosti, je potrebné zohľadniť možné deformácie základovej pôdy spôsobené prejavmi ťažby alebo seizmickej činnosti na povrchu pozemkov.

§ 12
Steny a priečky stavby

(1) Obvodové steny, ich spoje a styky sa navrhujú tak, aby počas svojej predpokladanej životnosti odolávali komplexnému pôsobeniu nepriaznivých vplyvov vonkajšieho a vnútorného prostredia, najmä aby v dôsledku objemových zmien spôsobených teplotným rozdielom a vlhkosťou nedochádzalo k zníženiu statickej bezpečnosti, k zatekaniu, ku korózii výstuže, k zvýšenej výmene vzduchu a k hygienickým nedostatkom.

(2) Obvodové steny musia spĺňať požiadavky svetelno-technické, tepelno-technické, akustické, aerodynamické, hydrodynamické a požiadavky požiarnej bezpečnosti. Obvodové nosné steny, ktoré prenášajú zaťaženie stropných konštrukcií a vlastnej tiaže sa navrhujú tak, aby vykazovali požadovanú tuhosť a stabilitu bez deformácií a porúch. 

(3) Steny a priečky stavby, ktoré plnia funkciu požiarno-deliacej konštrukcie musia spĺňať požadované požiarnotechnické charakteristiky.

(4) Stena a priečka stavby oddeľujúca priestory s rozdielnym režimom vykurovania a stena priľahlá k terénu spolu s povrchovou úpravou musia spĺňať požiadavky na tepelno-technické vlastnosti určené normovými hodnotami. 

(5) Stena a priečka stavby musia spĺňať požiadavky stavebnej akustiky medzi miestnosťami v stavbe podľa spôsobu užívania miestností.

(6) Izolácie proti teplu, chladu, hluku, otrasom a vibráciám v stene a priečke stavby sa navrhujú v súlade s normovými hodnotami.

(7) Steny funkčne využiteľných miestností, do ktorých hrozí vniknutie vody pri povodni, sa navrhujú a zhotovujú tak, aby boli tejto možnej hrozbe prispôsobené a ich povrchové úpravy musia umožniť očistenie od nánosu bahna a iných nečistôt a škodlivých látok naplavených vodou pri povodni.

§ 13
Stropná konštrukcia stavby 

(1) Stropná konštrukcia sa navrhuje a zhotovuje tak, aby 
a) maximálne možné vnútorné sily a pretvorenie nespôsobili jej neprípustnú deformáciu,
b) spĺňala požadované požiarnotechnické charakteristiky.

(2) Stropná konštrukcia s podlahami a povrchovou úpravou sa navrhujú a zhotovujú tak, aby spĺňali tepelno-technické a akustické požiadavky v súlade s normovými hodnotami.

§ 14
Strešná konštrukcia stavby

(1) Strešná konštrukcia stavby sa navrhuje a zhotovuje tak, aby 
a) chránila stavbu pred účinkami vonkajšej klímy, zachytávala a odvádzala zrážkové vody, zabraňovala ich vnikaniu do konštrukcií a zachytávala sneh a ľad tak, aby neohrozovali chodcov a účastníkov cestnej premávky,
b) spĺňala požiadavky mechanickej odolnosti a stability, tepelno-technické a akustické vlastnosti určené normovými hodnotami a požadované požiarnotechnické charakteristiky. 

(2) Prvky strešnej konštrukcie, ktorých únosnosť a životnosť môže byť ohrozená pôsobením nepriaznivých vplyvov, poškodzujúcich ich štruktúru a úžitkové vlastnosti, sa musia chrániť vhodnými konštrukčnými, chemickými a fyzikálnymi opatreniami.

(3) Pochôdzne strechy a terasy sa navrhujú a zhotovujú tak, aby sa zaistila ich bezpečná prevádzka a bezpečný prístup na ne. Odpadový vzduch zo vzduchotechnických a klimatizačných zariadení a odvetranie vnútornej kanalizácie musia byť vyústené nad pochôdzne časti strechy a terasy tak, aby neobťažovali okolie.

(4) Šikmá strecha so sklonom strešných rovín väčším ako 25° musí mať zachytávač zosúvajúceho sa snehu a ľadu; to neplatí, ak umiestnenie a orientácia strešných rovín zosun snehu a ľadu neumožňujú.

(5) Strecha výrobného priestoru alebo skladu, v ktorých hrozí nebezpečenstvo výbuchu musí mať výfukovú konštrukciu, ktorá kladie čo najmenší odpor vzniknutej tlakovej vlne smerom do voľného priestoru tak, aby nespôsobila škody na zdraví ľudí a majetku. Ak požiadavku podľa prvej vety nie je možné splniť, navrhne a zhotoví sa strešná konštrukcia, ktorá bezpečne odolá tlakovej vlne.

(6) Dilatačné škáry v streche sa navrhujú a zhotovujú tak, aby sa nenarušila žiadna z jej funkcií.

(7) Strecha musí byť vybavená bezpečnostnými prvkami, konštrukciami a systémom, umožňujúcim uchytenie pracovníkov a pomôcok potrebných na kontrolu, údržbu a opravu zariadení a konštrukcií prístupných zo strešnej plochy.

§ 15
Schodiská a šikmé rampy

(1) Každé podlažie stavby, okrem podlažia prístupného priamo z úrovne cesty alebo upraveného terénu a každý užívaný podkrovný priestor budovy majú byť prístupné najmenej jedným hlavným schodiskom. 

(2) Najmenšiu podchodnú a priechodnú výšku schodiska, priechodnú šírku ramena schodiska, rozmery podesty a medzipodesty a šírku schodiskového stupňa ustanovujú normové hodnoty a osobitný predpis. Najmenšia dovolená podchodná a priechodná výška nesmie byť znížená žiadnou konštrukciou ani zariadením.

(3) Schodiskové stupne v jednom schodiskovom ramene musia mať rovnakú výšku a v priamych ramenách aj rovnakú šírku. Najmenšiu šírku schodiskového stupňa a vzájomný vzťah medzi výškou a šírkou schodiskového stupňa, ako aj počet schodiskových stupňov v schodiskovom ramene ustanovujú normové hodnoty.

(4) Stupnice schodiskového stupňa a podesty schodiska musia byť vodorovné bez sklonu v priečnom aj pozdĺžnom smere, s povrchom z materiálu odolného proti mechanickému namáhaniu a vplyvu miestneho prostredia.

(5) Najmenšiu priechodnú šírku, najmenšiu dovolenú podchodnú výšku a sklon šikmej rampy, určenej na užívanie verejnosťou ustanovuje osobitný predpis.

(6) Povrch podest vnútorných a vonkajších schodísk, okrajov schodiskových stupňov, stupníc rebríkového schodiska a šikmých rámp musí mať protišmykovú úpravu. Protišmyková úprava stupnice schodišťového stupňa nesmie vystupovať nad povrch stupnice viac ako 3 mm.

(7) Rebríkové schodisko je možné navrhnúť len pre občasné používanie obmedzeným počtom osôb. Najmenšiu priechodnú šírku ramena rebríkového schodiska a najmenšiu výšku schodiskového stupňa ustanovujú normové hodnoty.

(8) Prípustnú hladinu hluku prenášanú zo schodiska do susedných miestností ustanovujú normové hodnoty.

(9) Priestor schodiska musí byť osvetlený a vetraný.

(10) Schodisko a rampa v závislosti od ich šírky musia byť vybavené držadlom alebo zábradlím v súlade s normovými hodnotami. 

§ 16
Zábradlia

(1) Pochôdzne plochy stavby, na ktorých hrozí nebezpečenstvo pádu ľudí,  musia byť zabezpečené ochranným zábradlím alebo inou ochrannou konštrukciou, ktoré bezpečne odolajú zaťaženiu. 

(2) Najnižšiu dovolenú výšku zábradlia schodiska, šikmej rampy a vodorovných plôch ustanovujú normové hodnoty.

(3) Na šikmé zábradlie schodiska a rampy sa umiestňuje držadlo vo výške určenej normovými hodnotami. Držadlo zábradlia nesmie mať ostré hrany ani výstupky. 

§ 17
Balkón, lodžia a iné predsadené časti budov 

(1) Balkón, lodžia a iné predsadené časti budovy sa navrhujú a zhotovujú tak, aby svojím umiestnením a zhotovením neohrozovali prevádzku verejného priestoru a neznižovali jeho funkčnosť. Výšku umiestnenia ich spodnej hrany nad chodníkom a cestou ustanovujú normové hodnoty.

(2) Balkón, lodžia a francúzske okno, ktoré vedú do voľného priestoru sa zabezpečujú zábradlím alebo inou ochrannou konštrukciou. 

(3) Balkón a lodžia musia mať podlahy vodotesné s protišmykovou úpravou povrchu a musia byť odvodnené tak, aby neznehodnocovali žiadnu inú časť budovy. Ak majú pôdorysnú plochu väčšiu ako 6 m2, odvodňujú sa do dažďového odpadového potrubia.

(4) Do chodníka určeného pre verejnosť môžu predsadené časti budovy vyčnievať najviac
a)	150 mm pri šírke chodníka menšej ako 3 m, pričom voľný priechod musí zostať
najmenej 1,2 m,
b)	250 mm pri šírke chodníka väčšej ako 3 m.

§ 18
Komíny a výduchy na odvod spalín odpadových plynov do ovzdušia

(1) Komín a výduch na odvod spalín a odpadových plynov do ovzdušia sa navrhuje a zhotovuje tak, aby za všetkých prevádzkových podmienok každému pripojenému spotrebiču zabezpečil bezpečný odvod a rozptyl spalín do voľného ovzdušia. 

(2) Spaliny zo spotrebiča palív sa odvádzajú nad strechu budovy. Vyústenie odvodu spalín cez obvodovú stenu budovy je možné iba dočasne v technicky mimoriadnom prípade počas stavebných prác na oprave alebo údržbe budovy alebo z priemyselnej budovy. 

(3) Technické riešenie odvodu spalín sa musí navrhovať tak, aby sa emisie znečisťujúcich látok vypúšťali do ovzdušia čo najmenším počtom výduchov alebo komínov.

(4) Požiadavky na technické riešenie komína, jeho rozmery, materiál, umiestnenie, výšku a ústie ustanovujú normové hodnoty. Komín musí byť vybavený identifikačným štítkom.

(5) Na spalinovej ceste musia byť kontrolné, vyberacie, vymetacie a čistiace otvory na kontrolu a čistenie komína a jeho prieduchu; ich umiestenie, najmenší počet a materiálové zloženie ustanovujú normové hodnoty.

(6) Ku komínu, ktorý sa kontroluje a čistí ústím prieduchu komína, sa musí zabezpečiť trvalý prístup otvorom v streche budovy, komínovou lávkou alebo vonkajšou prístupovou cestou strešnými stupňami. 

(7) Požiadavky na voľne stojace priemyselné komíny ustanovujú normové hodnoty.

(8) Odseky 1 až 7 sa primerane vzťahujú na každé zariadenie budovy určené na odvádzanie plynných znečisťujúcich látok do ovzdušia.

§ 19
Výplne otvorov budov

(1) Konštrukcie výplní otvorov vrátane ich osadenia musia spĺňať požadované mechanické a statické vlastnosti, aby pri bežnej prevádzke nenastalo zrútenie, zvesenie alebo iná deformácia. Výplne otvorov musia odolávať zaťaženiu vlastnou hmotnosťou a zaťaženiu vetrom aj pri otvorenej polohe krídla tak, aby nedošlo k poškodeniu, posunutiu, deformácii alebo k zhoršeniu ich funkcie.

(2) Výplne otvorov ako celok musia spĺňať požiadavky na tepelno-technické vlastnosti určené normovými hodnotami.

(3) Konštrukcie výplní otvorov musia podľa miesta použitia odolať ohňu, chemickému a biologickému pôsobeniu, vniknutiu cudzích osôb, musia byť ľahko obojstranne čistiteľné a musia mať primeranú životnosť.
(4) Výplne otvorov musia mať také akustické vlastnosti, aby zaisťovali dostatočnú ochranu pred hlukom vo všetkých chránených vnútorných priestoroch budovy a súčasne musia zabezpečovať aspoň minimálnu výmenu vzduchu počas pobytu osôb v nich.

(5) Strešný svetlík a svetlovod sa navrhujú a zhotovujú vodotesné a tak, aby vyhovovali tepelno-technickým požiadavkám a ich vonkajší kryt musí odolávať slnečnému žiareniu. Svetlovod sa zhotovuje tak, aby bolo zabezpečené vzduchotesné uzatvorenie celého systému a jeho tepelno-technické riešenie musí zabrániť kondenzácii vodných pár na vnútornej strane povrchu svetlovodu.

(6) Okenný parapet v obytnej miestnosti a v pobytovej miestnosti, pod ktorým je voľný vonkajší priestor hlbší ako 500 mm, je vysoký najmenej 850 mm od úrovne podlahy alebo je vybavený zábradlím najmenej do tejto výšky.

(7) Hlavné vstupné dvere do budovy a bytu musia mať svetlú šírku najmenej 900 mm. 

(8) Dvere na únikovej ceste musia spĺňať požiadavky protipožiarnej bezpečnosti. 

(9) Prielezné otvory v stropoch nesmú mať žiadny rozmer menší ako 700 mm a pri vstupných otvoroch do šachiet a kanálov menší ako 600 mm; tieto rozmery vstupných otvorov sa nesmú zužovať rebríkom alebo stúpačkou.

(10) Otvor do šachty a do kanála na komunikačnej ploche sa musí bezpečne zakryť a zabezpečiť pred neoprávneným odkrytím.

§ 20
Povrchy podláh, stien a stropov 

(1) Podlahové konštrukcie sa navrhujú a zhotovujú tak, aby spĺňali požiadavky na tepelno-technické vlastnosti a požiadavky stavebnej akustiky na krokovú a vzduchovú nepriezvučnosť spolu s celou stropnou konštrukciou. 

(2) Nášľapná vrstva podlahy v časti budovy užívanej verejnosťou, v pasáži a v krytom priechode sa navrhuje a zhotovuje s protišmykovou úpravou povrchu.

(3) Podlahové konštrukcie a manipulačné plochy na stavbe, kde sa predpokladá pravidelná manipulácia s látkami ohrozujúcimi kvalitu pôdy a kvalitu povrchových alebo podzemných vôd sa navrhujú a zhotovujú tak, aby neumožňovali prienik týchto látok do podložia.

(4) Povrchová úprava stien a stropu stavby sa navrhuje a zhotovuje tak, aby sa zabezpečila ochrana stavebnej konštrukcie pred poveternostnými, mechanickými, fyzikálnymi, chemickými a biologickými vplyvmi, požiadavky protipožiarnej bezpečnosti a požadovaný vzhľad. 

(5) Podhľady obytných miestností a pobytových miestností musia mať materiálové vlastnosti vyhovujúce ich účelu a zodpovedajúcu povrchovú úpravu. 

§ 21
Výťahová šachta 
 
(1) Vo výťahovej šachte sa nesmie umiestniť žiadne technické, technologické alebo prevádzkové vybavenie, ktoré nie je potrebné na prevádzku a bezpečnosť výťahu. 

(2) Výťahová šachta sa navrhuje a zhotovuje s dostatočným vetraním len pre priestory súvisiace s výťahom a zariadením na odsávanie dymu. V šachte osobného výťahu s kabínou pre dvanásť osôb a viac musí byť zabezpečená dostatočná výmena vzduchu aj núteným vetraním.

(3) Výťah spájajúci viac požiarnych úsekov musí mať vlastnú výťahovú šachtu. Dvere výťahovej šachty a každý iný otvor v požiarnej stene šachty sa navrhujú podľa požiadaviek protipožiarnej bezpečnosti. 

(4) Výťahová šachta umiestnená v zrkadle schodiska sa navrhuje a zhotovuje v súlade s normovými hodnotami. V budove s najviac piatimi poschodiami môže byť výťah bez vlastnej šachty v zrkadle schodiska, od schodiska však musí byť bezpečne oddelený. V jednej výťahovej šachte môžu byť najviac tri výťahy.


§ 22
Vetracia šachta a šachta na odpad

1. Opláštenie a izolácia vetracej šachty musí spĺňať požiadavky protipožiarnej bezpečnosti. Vzduchotechnický rozvod nesmie byť napojený do komína. Do vetracej šachty sa nesmie umiestniť žiadne technické, technologické alebo prevádzkové vybavenie budovy. Dno vetracej šachty má byť ľahko prístupné, čistiteľné a odkanalizované.

1. Odpadový vzduch z vetracej šachty sa musí vyviesť do voľného priestoru. 

1. Šachta na odpad musí vyústiť do samostatného zberného priestoru, musí byť prístupná z voľného priestoru, musí mať účinné samostatné vetranie a odkanalizované dno so zápachovým uzáverom. Do šachty na odpad sa nesmie umiestniť žiadne technické, technologické alebo prevádzkové vybavenie budovy. Šachta a jej vhadzovacie a čistiace otvory, vhadzovacie kabíny a priestor na zhromažďovanie a zber odpadu, sa navrhujú a zhotovujú tak, aby spĺňali hygienické, akustické a protipožiarne požiadavky.

§ 23
Kontajnerové stojiská na komunálny odpad

(1) Stavba sa podľa druhu a účelu vybaví miestom na zhromažďovanie komunálneho odpadu (ďalej len „kontajnerové stojisko“), ktoré je umiestnené, usporiadané a zhotovené tak, aby zaisťovalo bezpečné nakladanie s odpadom a jeho pravidelný odvoz.

(2) Konštrukčné riešenie kontajnerového stojiska musí umožňovať jeho účinné odvetranie a zachytenie kvapalných zložiek komunálneho odpadu.

Požiadavky na technické zariadenia budov
§ 24
Vodovodná prípojka a vnútorný vodovod 

(1) Vodovodná prípojka pitnej vody z verejného vodovodu nesmie byť prepojená s iným zdrojom a musí byť vyrobená zo zdravotne bezpečného materiálu. 

(2) Vodovodná prípojka, prípadne časť vnútorného vodovodu vedeného v zemi, sa musí uložiť do nezamŕzajúcej hĺbky alebo byť chránená proti zamrznutiu iným spôsobom.

(3) Hlavný uzáver vnútorného vodovodu sa osadzuje pred vodomer tak, aby bol prístupný a jeho umiestnenie sa viditeľne a trvalo označí. Na odberných miestach vnútorného vodovodu je možné osadiť podružné vodomery na studenú vodu a na teplú vodu spolu so zariadením znemožňujúcim spätné prúdenie vody.

(4) Ak je vodovodná sieť delená osobitne na pitnú vodu a osobitne na úžitkovú vodu, musí byť rovnako delený aj vnútorný vodovod.

(5) Potrubie s rozvodom studenej vody a rozvodné a cirkulačné potrubie teplej vody sa tepelne izoluje a chráni pred poškodením. Potrubie podliehajúce korózii sa chráni pred koróziou vhodným náterom alebo izoláciou.

(6) Zásobník vody, potrubný rozvod vody a iná ich časť určená na zásobovanie vodou nesmú zmeniť vlastnosti vody tak, aby to ohrozilo zdravie ľudí.

(7) Vnútorný vodovod zabezpečujúci vodu na hasenie požiaru musí spĺňať požiadavky ustanovené osobitným predpisom.[footnoteRef:12]) [12: )	Vyhláška Ministerstva vnútra Slovenskej republiky č. 699/2004 Z. z. o zabezpečení stavieb vodou na hasenie požiarov v znení vyhlášky Ministerstva vnútra Slovenskej republiky č. 562/2005 Z. z.
 ] 


§ 25
Kanalizačná prípojka a vnútorná kanalizácia 

(1) Ak je verejná kanalizácia delená, musí byť delená aj vnútorná kanalizácia.

(2) Potrubie kanalizačnej prípojky sa ukladá do nezamŕzajúcej hĺbky alebo musí byť chránené proti zamrznutiu iným spôsobom.

(3) Čistiaca tvarovka sa neosádza v miestnosti, v ktorej by únik odpadovej vody mohol ohroziť hygienické podmienky užívania stavby.

(4) Vetracie potrubie vnútornej kanalizácie sa musí vyviesť najmenej 500 mm nad úroveň strešného plášťa tak, aby sa zabránilo vzniku podtlaku v systéme a bolo zabezpečené odvedenie kanalizačných plynov do exteriéru. 

(5) V miestnosti a v priestore s mokrou prevádzkou alebo tam, kde zariaďovacie predmety a zásobníky vody nie sú pripojené na vnútornú kanalizáciu, sa v podlahe osádza kanalizačný vpust. Ak to vyžaduje druh prevádzky, vpust sa vybaví lapačom nečistôt.

(6) V území, kde hrozí nebezpečenstvo spätného vzdutia odpadových vôd vo verejnej kanalizácii počas prívalových dažďov alebo pri povodni, sa vnútorná kanalizácia vybavuje uzáverom alebo zariadením znemožňujúcim spätný tok.

§ 26
Elektrické rozvody a rozvody elektronickej komunikačnej siete 

(1) Vnútorné elektrické rozvody sa pripájajú na distribučnú sieť prípojkou alebo rozšírením distribučnej sústavy elektriny. Vnútorné rozvody elektronických komunikačných sietí sa pripájajú na vonkajšiu sieť telekomunikačnou prípojkou alebo bezdrôtovým pripojením.

(2) Vnútorný elektrický rozvod musí podľa druhu prevádzky spĺňať požiadavky na 
a) bezpečnosť ľudí, zvierat a majetku,
b) prevádzkovú spoľahlivosť v prostredí pri určenom spôsobe prevádzky a vplyve prostredia,
c) prehľadnosť rozvodu umožňujúcu rýchlu lokalizáciu a odstránenie prípadnej poruchy,
d) rýchlu prispôsobivosť rozvodu pri požadovanom premiestnení elektrických zariadení a strojov,
e) zamedzenie vzájomných nepriaznivých vplyvov a rušivých napätí pri križovaní a súbehu silnoprúdového vedenia a vedenia elektronických komunikácií,
f) spoľahlivosť dodávky elektrickej energie pre zariadenia, ktoré musia zostať funkčné aj pri požiari,
g) elektromagnetickú kompatibilitu a odolnosť tak, aby nespôsoboval nepriaznivé elektromagnetické rušenie iného zariadenia v tomto prostredí.

(3) Transformátorová stanica a náhradný zdroj elektrickej energie umiestnený v budove sa navrhujú a zhotovujú tak, aby vyhovovali požiadavkám na minimalizáciu úniku spalín, požiadavkám protipožiarnej bezpečnosti, požiadavkám na ochranu životného prostredia a požiadavkám na zaistenie bezpečnosti práce a ochrany zdravia, najmä na hlukové a vibračné pôsobenie. 

(4) Budova alebo stavba musí umožňovať pripojenie na  elektronickú komunikačnú sieť. 

(5) Každá stavba musí mať trvalo prístupné a viditeľne označené zariadenie umožňujúce okamžité vypnutie prívodu elektrickej energie.

(6) Stavba je vybavená uzemnením zabezpečujúcim ochranu stavby pred nepriaznivými účinkami porúch elektrických zariadení. Spôsoby zabezpečenia ochranných opatrení ustanovujú normové hodnoty.

§ 27
Ochrana pred bleskom

(1) Ochrana pred bleskom sa zriaďuje na stavbe tam, kde by blesk mohol spôsobiť
a) ohrozenie života alebo zdravia ľudí a zvierat,
b) poruchu s rozsiahlymi dôsledkami,
c) výbuch,
d) škodu na kultúrnej, prípadne inej hodnote, 
e) prechod požiaru zo stavby na susednú stavbu, 
f) ohrozenie stavby, pri ktorej je zvýšené nebezpečenstvo zásahom blesku v dôsledku jej vyvýšeného umiestnenia nad okolie.

§ 28
Plynová prípojka a odberné plynové zariadenie
 
(1) Na plynovú prípojku a odberné plynové zariadenie možno použiť len materiál, ktorý zodpovedá účelu použitia a druhu rozvádzaného média. 

(2) Plynová prípojka a vnútorný rozvod plynu sa navrhujú tak, aby sa zaistil potrebný prevádzkový tlak pre všetky odberné plynové zariadenia. Odberné plynové zariadenie sa navrhuje a zhotovuje s prihliadnutím na možné riziká tak, aby v dôsledku jeho používania nedochádzalo k ohrozeniu života a zdravia ľudí alebo zvierat. Pripojené odberné plynové zariadenie musí vyhovovať použitému druhu plynu a prevádzkovému tlaku plynu. 

(3) Na začiatku odberného plynového zariadenia sa inštaluje viditeľne označený hlavný uzáver plynu umiestnený na trvalo prístupnom a vetrateľnom mieste. Hlavný uzáver plynu sa nesmie umiestniť v miestnostiach alebo v priestoroch, ktoré by mohli byť v prípade požiaru budovy neprístupné.

(4) Rozvod plynu sa nesmie viesť v priestoroch, v ktorých by bol vystavený mechanickému namáhaniu, poškodeniu, koróznemu pôsobeniu, teplotnému pôsobeniu alebo v mieste, kde nie je možná kontrola a údržba rozvodu. Rozvod plynu sa nesmie viesť v chránenej únikovej ceste.

(5) Potrubie rozvodu plynu sa ukladá do ochrannej konštrukcie 
a) na zabezpečenie ochrany pred mechanickým poškodením alebo poškodením koróziou,
b) pri prechode dutou a neprístupnou konštrukciou,
c) pri prechode obvodovou stenou alebo základom stavby a jej ďalšími konštrukciami, kde by mohla nastať deformácia potrubia.

§ 29
Vzduchotechnické zariadenie

(1) [bookmark: OLE_LINK3]Vzduchotechnické zariadenie sa navrhuje a zhotovuje tak, aby vyhovovalo hygienickým, technologickým a iným požiadavkám na vnútorné prostredie a zodpovedalo požiadavkám protipožiarnej bezpečnosti. Jeho prevádzka musí byť bezpečná a hospodárna, nesmie ohrozovať životné prostredie a zdravie ľudí alebo zvierat a musí spĺňať požiadavky na najvyššie prípustné hodnoty hluku a vibrácií. Vzduchotechnické zariadenie musí umožňovať požadované pravidelné čistenie a údržbu.

(2) Odvod odvetrávaného vzduchu sa navrhuje a zhotovuje tak, aby odvetrávaný vzduch neobťažoval a neohrozoval okolie. Vyústenie potrubia odpadového vzduchu musí byť vzdialené najmenej 1 500 mm od nasávacieho otvoru potrubia privádzaného vonkajšieho vzduchu, od východu z chránených únikových ciest, od otvorov pre prirodzené vetranie a najmenej 3 000 mm od nasávacieho a výfukového otvoru, slúžiaceho na nútené vetranie chránených únikových ciest.

(3) Vzduchovod sa navrhuje a zhotovuje z nehorľavých materiálov tak, aby bol vodotesný, vyspádovaný, odvodnený a vhodne tepelne izolovaný. 

(4) Vzduchotechnické zariadenia v prevádzkach s vysokou intenzitou výmeny vzduchu musia mať zabezpečené spätné získavanie tepla z odvádzaného vzduchu zariadením s overenou dostatočnou účinnosťou. 

(5) V budove s klimatizačným systémom musí byť zabezpečená tepelná stabilita jej priestorov. v súlade s normovými hodnotami.

(6) Vzduchotechnické zariadenie s úpravou teploty privádzaného vzduchu má byť vybavené automatickou reguláciou.

(7) Vzduchotechnické zariadenie zabudované ako súčasť otvoru v konštrukcii nesmie zhoršiť žiadnu funkciu otvoru.

(8) Ak vzduchotechnické zariadenie z pracovného prostredia odvádza do vonkajšieho ovzdušia odpadové plyny, tieto výduchy musia spĺňať požiadavky na rozptyl ustanovené predpismi o ochrane ovzdušia.



§ 30
Vykurovanie

(1) Zdroj tepla a vykurovací systém budovy sa navrhujú a zhotovujú tak, aby umožňovali hospodárnu, bezpečnú a spoľahlivú prevádzku. Ak sa budova vykuruje tepelným spotrebičom na tuhé palivo, navrhne sa dostatočný priestor na uskladnenie tuhého paliva.

(2) Kotol a plynový spotrebič musia mať zaistený prívod spaľovaného vzduchu a vetracieho vzduchu. Odvod spalín, kondenzátu zo spalín a ďalších odpadových látok nesmie ohrozovať životné prostredie a zdravie ľudí a zvierat. 

(3) Tepelné straty budov a ich výpočet ustanovujú normové hodnoty.

(4) V budove so zvýšeným nebezpečenstvom úrazu sa inštaluje vykurovacie teleso vybavené ochranným krytom, ktorý nesmie brániť riadnemu sálaniu tepla z vykurovacieho telesa do okolia.

(5) Vo vykurovacej sústave sa musí osadiť zariadenie na meranie a nastavenie parametrov vykurovacej sústavy. Pri prevádzke vykurovacej sústavy sa zabezpečí regulácia tepelného výkonu v závislosti od spotreby tepla. 

(6) Pri dodávke tepla z vonkajšieho zdroja sa na vstupe do vnútornej vykurovacej sústavy a na výstupe z nej musí osadiť hlavný uzáver vykurovacieho média.

(7) Zariadenie na meranie a reguláciu a hlavný uzáver vykurovacieho média musia byť prístupné a zabezpečené proti neoprávnenej manipulácii.

§ 31
Osvetlenie, preslnenie a vetranie

(1) Obytná miestnosť a pobytová miestnosť musia mať zabezpečené dostatočné denné osvetlenie, preslnenie, dostatočné prirodzené vetranie alebo nútené vetranie s možnosťou regulácie tepla a má mať dostatočnú tepelnú ochranu stavebnými konštrukciami. Požiadavky na osvetlenie a preslnenie vnútorných priestorov stavby ustanovuje osobitný predpis.[footnoteRef:13]) [13: )	Vyhláška Ministerstva zdravotníctva Slovenskej republiky č. 259/2008 Z. z. o podrobnostiach o požiadavkách na vnútorné prostredie budov a o minimálnych požiadavkách na byty nižšieho štandardu a na ubytovacie zariadenia v znení neskorších predpisov.] 


(2) Uzavretý priestor na osobnú hygienu, šatňa, priestor na varenie a komora na uskladnenie potravín sa navrhujú a zhotovujú tak, aby boli dostatočne vetrateľné s možnosťou regulácie tepla. Chodba a iný komunikačný priestor v budove musia byť odvetrané.

(3) Byty a ďalšie miestnosti bytovej budovy a ubytovacie jednotky v nebytovej budove nesmú byť vetrané do spoločného alebo komunikačného priestoru, okrem otvorenej pavlače.

(4) Vetranie a osvetlenie príslušenstva bytu je prípustné aj zo svetlíka alebo z vetracej šachty, ak má ich pôdorys najmenej 5 m2 a dĺžku kratšej strany najmenej 1 500 mm. Do svetlíka a do vetracej šachty možno pripojiť len vetranie miestností rovnakého druhu alebo užívania po celej výške svetlíka alebo vetracej šachty. 

§ 32
Výťahy

(1) Budovy podľa druhu a spôsobu užívania musia mať zriadené výťahy určené pre prepravu ľudí,  nákladu, prípadne požiarny evakuačný výťah.

(2) Výťahy sa zriaďujú v novostavbe bytovej budovy alebo nebytovej budovy v závislosti od jej účelu. Pri zmene bytovej budovy, v ktorej vstupy do nových bytov sú v úrovni piateho nadzemného podlažia alebo v podkroví, sa výťahy nemusia zriadiť a ani existujúce výťahy do tohto podlažia predlžovať.

(3) Rozmery výťahovej šachty, výťahovej kabíny, ostatných priestorov výťahu a bezpečnostné požiadavky na konštrukciu a montáž výťahov ustanovujú normové hodnoty.

(4) Výpočet veľkosti výťahu je odvodený z požiadaviek na kapacitu prevádzky a z požiadaviek na bezbariérové užívanie stavieb. 

(5) Požiadavky na požiarny evakuačný výťah ustanovujú normové hodnoty.

(6) Strojovňa výťahu a výťahové zariadenie sa  navrhuje a zhotovuje tak, aby najvyššia hladina hluku v najbližšej obytnej miestnosti zodpovedala hygienickým požiadavkám. Ak je strojovňa výťahu samostatná, musí byť v osobitnom uzamykateľnom, osvetlenom a dostatočne vetranom priestore. 

§ 33
Odstraňovanie stavieb

(1) Stavba alebo jej časť sa odstraňuje, prípadne premiestňuje tak, aby v priebehu prác nedošlo k ohrozeniu bezpečnosti života a zdravia ľudí alebo zvierat, k vzniku požiaru a nekontrolovateľnému porušeniu stability stavby alebo jej časti. 

(2) Pri odstraňovaní stavby alebo jej časti nesmie byť ohrozená stabilita žiadnej inej stavby ani prevádzkyschopnosť sietí technického vybavenia v dosahu stavby.

(3) Okolie odstraňovanej stavby alebo jej časti nesmie byť touto činnosťou a jej dôsledkami nadmerne obťažované najmä hlukom a prachom.

(4) Stavba alebo jej časť sa odstraňuje podľa dokumentácie búracích prác a vopred určeného technologického postupu. Súčasťou technologického postupu je súbor bezpečnostných požiadaviek v súlade s osobitnými predpismi.[footnoteRef:14]) [14: )	Napríklad vyhláška Ministerstva práce, sociálnych vecí a rodiny Slovenskej republiky č. 147/2013 Z. z., ktorou sa ustanovujú podrobnosti na zaistenie bezpečnosti a ochrany zdravia pri stavebných prácach a prácach s nimi súvisiacich a podrobnosti o odbornej spôsobilosti na výkon niektorých pracovných činností v znení neskorších predpisov.
] 


(5) Ak je v stavbe alebo jej časti zabudovaný výrobok obsahujúci azbest, jadrový materiál, alebo iný život a zdravie bezprostredne ohrozujúci materiál, musí sa zabezpečiť jeho odborná demontáž so súhlasom príslušného orgánu na ochranu zdravia a jeho zneškodnenie oprávnenou osobou.

(6) Stavebný odpad a iný odpadový materiál z odstraňovanej stavby alebo jej časti sa musí odstraňovať tak, aby nedochádzalo k narušeniu bezpečnosti a plynulosti cestnej premávky, k poškodzovaniu životného prostredia ani  k  rozplavovaniu a odplavovaniu odpadu v prípade povodne. So stavebným odpadom a iným odpad sa nakladá podľa osobitných predpisov. 

Osobitné požiadavky na funkčné a účelové riešenie budov
§ 34
Bytové budovy

(1) Bytová budova sa navrhuje a zhotovuje tak, aby spĺňala požiadavky úžitkové, hygienické, protipožiarnej bezpečnosti a civilnej ochrany. Všetky spoločné priestory bytových budov sa navrhujú a zhotovujú tak, aby spĺňali požiadavky ustanovené osobitným predpisom;1) to sa nevzťahuje na jednobytové až trojbytové budovy. 

(2) Bytová budova môže mať podzemné, nadzemné a ustúpené podlažie alebo podkrovie. Obytná miestnosť v bytovej budove musí spĺňať požiadavky ustanovené normovými hodnotami.

(3) Svetlá výška obytnej miestnosti je najmenej 2 600 mm. Svetlú výšku obytnej miestnosti je možné znížiť na najmenej 2 400 mm a v miestnosti v podkroví na najmenej 2 300 mm, ak budú dodržané základné požiadavky na obytné prostredie.

(4) Hlavná domová komunikácia v bytovej budove sa navrhuje a zhotovuje tak, aby umožňovala prepravu nosidiel s chorou alebo zranenou osobou a predmetov s rozmermi 1 950 × 1 950 × 800 mm. Pri stavbách, v ktorých sa poskytuje zdravotná alebo sociálna starostlivosť sa hlavná domová komunikácia navrhuje a zhotovuje tak, aby umožňovala aj prepravu predmetov s rozmermi 1 950 × 1 950 × 900 mm. To sa nevzťahuje na jednobytové až trojbytové budovy a budovy na individuálnu rekreáciu.

(5) Bytová budova musí mať najmenej jedno garážové stojisko na každý byt. Ak nie je možné garážové stojisko umiestniť v budove alebo v stavebnom napojení na ňu, musí byť vymedzená zodpovedajúca plocha na odstavenie vozidla mimo budovy.
 
(6) V bytovej budove sa vymedzí dostatočný priestor na manipuláciu a odstraňovanie komunálneho odpadu. Ak takýto priestor nie je možné umiestniť v budove, trvalé stanovisko na manipuláciu a odstraňovanie komunálneho odpadu sa vymedzí v primeranej vzdialenosti od bytovej budovy s napojením na verejnú cestu. Bytová budova sa vybaví komorou na upratovanie s výlevkou slúžiacou na upratovanie spoločných častí domu; to sa nevzťahuje na jednobytové až trojbytové budovy.

(7) V bytovej budove sa neumiestňujú prevádzky, pri ktorých hrozí nebezpečenstvo výbuchu, zamorenia okolia škodlivinami, zápachmi, nadmerným hlukom, otrasmi alebo nebezpečným žiarením. Priestor hlavného schodiska bytového domu sa navrhuje tak, aby mal denné osvetlenie a bol vetraný.

(8) Na bytovú budovu s bytmi nižšieho štandardu sa odseky 1 až 7 vzťahujú primerane.

§ 35
Budovy pre cestovný ruch, krátkodobé ubytovanie a verejné stravovanie

(1) Najmenšia šírka chodby pre hostí je 1 500 mm, najmenšia priechodná šírka schodiska pre hostí je 1 100 mm. Najmenšia šírka chodby pre zamestnancov je 1 200 mm, najmenšia priechodná šírka schodiska pre zamestnancov je 1 100 mm. Chodba pre zamestnancov sa nesmie krížiť s chodbou pre hostí. 

(2) Svetlá výška izby pre hosťa je najmenej 2 600 mm. V časti izby so zošikmeným stropom sa do podlahovej plochy izby započítava len plocha, ktorej svetlá výška je najmenej 1 600 mm. Podlahová plocha izby pod šikmým stropom môže zaberať najviac 30 % celkovej plochy izby. 

(3) Predsieň izby pre hosťa musí mať najmenšiu priechodnú šírku 900 mm. Vstup do hygienického zariadenia je z tejto predsiene. Zariadenie na osobnú hygienu ubytovacej jednotky musí mať plochu najmenej 4 m2.

(4) Plocha izby je najmenej 8 m2 pri jednoposteľovej izbe a najmenej 12,6 m2 pri dvojposteľovej izbe. Ak má izba viac ako dve postele, na každú ďalšiu posteľ sa podlahová plocha izby zväčšuje najmenej o 5 m2.

(5) V ubytovacích zariadeniach musí byť v izbe, ktorá nemá vlastné zariadenie na osobnú hygienu, umývadlo s tečúcou vodou. V tomto prípade je potrebné na každom podlaží, najmenej však na každých desať izieb, zriadiť samostatnú kúpeľňu s vaňou alebo so sprchovacím kútom a umývadlom a záchody oddelené pre mužov a pre ženy s predsieňou a umývadlom.

(6) Stavba ubytovacieho zariadenia s viac ako jedným nadzemným podlažím musí mať výťah a ak má viac ako tri nadzemné podlažia, musí mať aj evakuačný výťah.

(7) V ubytovacom zariadení s poskytovaním stravovania, alebo v ktorom sa prevádzkuje verejne prístupná spoločenská alebo kultúrna činnosť, sa navrhujú záchody oddelené pre mužov a pre ženy, každý s predsieňou a umývadlom, pričom najmenej jedna záchodová kabína spĺňa požiadavky podľa osobitného predpisu.1) Záchod musí mať
a) jednu záchodovú misu na 10 žien, pre každých ďalších 20 žien ďalšiu záchodovú misu,
b) jednu záchodovú misu a jedno pisoárové státie alebo mušľu na 10 mužov, pre každých ďalších 40 mužov ďalšiu záchodovú misu a jedno pisoárové státie alebo mušľu,
c) najmenej jednu záchodovú kabínu, spĺňajúcu požiadavky podľa osobitného predpisu1) a na každých začatých 10 záchodových mís ďalšiu takúto záchodovú kabínu.

(8) Odsek 7 sa vzťahuje aj na samostatné prevádzky stravovania. Podrobnosti o požiadavkách na zariadenia spoločného stravovania ustanovuje osobitný predpis.[footnoteRef:15]) [15: )	Vyhláška Ministerstva zdravotníctva Slovenskej republiky č. 533/2007 o podrobnostiach o požiadavkách na zariadenia spoločného stravovania v znení neskorších predpisov.] 


(9) Hygienické vybavenie v ubytovacích zariadeniach a v samostatných prevádzkach stravovania musí byť vybavené podtlakovým vetraním.

(10) Ubytovacie zariadenie sa pripája na verejnú komunikačnú sieť. Ubytovacie zariadenie musí byť vybavené zariadením umožňujúcim riadenie evakuácie.

(11) Každá úniková cesta sa navrhuje a zhotovuje tak, aby spĺňala požiadavky protipožiarnej bezpečnosti a požiadavky na bezbariérové užívanie. 

(12) Vzduchotechnické zariadenie v ubytovacích častiach sa nenapája na vzduchotechnické zariadenie kuchyne.

§ 36
Budovy pre obchod a služby

(1) Stavebno-technické a dispozično-prevádzkové riešenie budovy pre obchod a služby musí spĺňať požiadavky hygieny, bezpečnosti a ochrany zdravia ľudí, bezbariérového užívania aspoň v časti užívanej  verejnosťou, ako aj požiadavky protipožiarnej bezpečnosti a civilnej ochrany.

(2) V budove pre obchod a služby sa navrhuje hlavná dopravná komunikácia v predajni alebo recepcii s priechodnou šírkou najmenej 2 000 mm, na prízemí najmenej 2 500 mm. Na križovaní komunikácií musí byť umiestnené smerové označenie k hlavnému schodisku, únikovým cestám a východom z budovy v súlade s  príslušnými normovými hodnotami a osobitnými predpismi.

(3) Vstup pre zákazníkov sa navrhuje a zhotovuje oddelený od prevádzkového vstupu, má byť riešený na úrovni komunikácie a v súlade s požiadavkami podľa osobitného predpisu.1) 

(4) Sklad potravín sa navrhuje oddelený od skladu nepotravinového tovaru a má byť vybavený zariadením na meranie teploty a vlhkosti.
(5) Budova pre obchod a služby s predajnou plochou viac ako 2 000 m2 má byť vybavená samostatnou miestnosťou so záchodovou misou pre verejnosť, oddelene pre mužov a pre ženy, každá s predsieňou a umývadlom, záchodovou kabínou spĺňajúcou požiadavky podľa osobitného predpisu,1) prípadne aj miestnosťou pre matky s deťmi, v počte zodpovedajúcom kapacite stavby.

(6) Budova pre obchod a služby, ktorá má viac ako jedno podlažie s predajnými priestormi, musí byť vybavená výťahom, budova s viac ako tromi nadzemnými podlažiami s predajnými priestormi musí byť vybavená aj evakuačným výťahom.

(7) Pre každú budovu pre obchod a služby sa navrhnú odstavné plochy pre osobné motorové vozidlá s požadovanou kapacitou v rámci stavebného pozemku.

(8) Pri budove pre obchod a služby s počtom parkovacích miest 50 a viac, sa zriaďuje napojenie z priľahlej verejnej cesty ľavým odbočovacím pruhom na odbočenie vľavo.

§ 37
Budova na zhromažďovanie väčšieho počtu osôb

(1) Budova na zhromažďovanie väčšieho počtu osôb je budova s najmenej jedným priestorom určeným na zhromaždenie najmenej 200 osôb, v ktorom na jednu osobu pripadá podlahová plocha menšia ako 4 m2.

(2) Budova na zhromažďovanie väčšieho počtu osôb musí byť umiestnená a vybavená tak, aby bola v prípade havárie alebo požiaru v najvyššej možnej miere zaručená bezpečnosť osôb nachádzajúcich sa v tejto budove a v jej bezprostrednej blízkosti. Pre záchranné vozidlá sa zriaďuje vyhovujúca prístupová komunikácia alebo nástupná plocha.

(3) Budova má mať najmenej dva východy vedúce na voľné priestranstvo a má 
a) byť vybavená evakuačným výťahom okrem prípadov, keď je východ z podlažia na voľné priestranstvo vedený po rovine alebo po rampe, a 
b) mať určený maximálny prípustný počet návštevníkov.

(4) V zhromažďovacích priestoroch a hľadiskách pre návštevníkov v budove a v trvalých alebo dočasných zábavných, kultúrnych a športových zariadeniach sa navrhujú oddeľovacie prvky alebo zábrany; požiadavky na ich návrh a návrh priestorového usporiadania ustanovujú normové hodnoty.

(5) Šírka stupňov miest na státie usporiadaných stupňovito sa navrhuje minimálne 400 mm. Súbory stupňovitých alebo naklonených miest na státie musia byť vybavené zábradlím na ochranu a oporu. Na tribúne pre stojacich a sediacich divákov sa vždy po desiatich radoch inštalujú vodorovné zábradlia členené s ohľadom na príchod a odchod divákov.

(6) Schodiská vo vnútri zhromažďovacieho priestoru a schodiská na únikovej ceste zo zhromažďovacieho priestoru určené na únik viac ako 50 osôb musia mať sklon schodiskových ramien od 25° do 35° a ramená musia byť priame a navrhnuté podľa osobitného predpisu.1) Schodisko z tohto priestoru, okrem schodiska v hľadisku, musí mať podestu najviac po 15 schodišťových stupňoch a podesty pred dverami a za dverami. Podesta musí byť rozšírená tak, aby otvorením dverí nedošlo k zúženiu započítateľnej šírky únikovej cesty.

(7) Úniková cesta z podzemného podlažia a úniková cesta z prvého nadzemného podlažia sa navrhuje tak, aby viedla priamo na voľné priestranstvo. Úniková cesta z podzemného podlažia a úniková cesta z nadzemného podlažia sa navrhujú vzájomne oddelené; to neplatí, ak tieto cesty slúžia na evakuáciu z jediného zhromažďovacieho priestoru. Výškový rozdiel na únikovej ceste zo zhromažďovacích priestorov menší ako 400 mm musí mať vyrovnávaciu rampu so sklonom v pomere najviac 1:12. Každá časť zhromažďovacieho priestoru zvýšená alebo znížená o viac ako 500 mm, ktorá slúži na zhromažďovanie viac ako 100 osôb, musí mať samostatný východ.

(8) Zhromažďovací priestor vrátane únikovej cesty je vybavený núdzovým osvetlením a akustickým signálom, ak osobitný predpis neurčuje inak. Smer úniku sa zreteľne označuje všade tam, kde východy na voľné priestranstvo nie sú priamo viditeľné. 

(9) [bookmark: OLE_LINK2]Hygienické zariadenia sa navrhujú oddelene pre mužov a pre ženy v požadovanom počte pre každý zhromažďovací priestor samostatne. Pre každých 100 mužov je k dispozícii aspoň jedna samostatná miestnosť s predsieňou a umývadlom, záchodovou kabínou so záchodovou misou a pre každých 50 mužov jedno pisoárové státie alebo mušľa. Pre každých 100 žien je k dispozícii aspoň jedna samostatná miestnosť s predsieňou a umývadlom,  počet záchodových kabín so záchodovou misou má byť súčtom záchodových mís a pisoárov pre rovnaký počet mužov.

(10) Hygienické zariadenia pre zamestnancov sa oddelí od hygienických zariadení pre verejnosť. Hygienické zariadenia pre zamestnancov sa navrhujú oddelene podľa pohlavia a ich počet stanovuje osobitný predpis.[footnoteRef:16])  [16: )	Nariadenie vlády Slovenskej republiky č. 391/2006 Z. z. o minimálnych bezpečnostných a zdravotných požiadavkách na pracovisko v znení neskorších predpisov. ] 


(11) Zhromažďovací priestor vrátane únikovej cesty má byť vybavený núdzovým osvetlením a akustickým signálom. Smer úniku sa zreteľne označuje všade tam, kde východy na voľné priestranstvo nie sú priamo viditeľné. 

§ 38
Budova pre školské zariadenie 

(1) Stavebno-technické a dispozično-prevádzkové riešenie budovy alebo časti budovy určenej pre školské zariadenie (ďalej len „školská budova“) musí spĺňať požiadavky hygieny, bezpečnosti a ochrany zdravia, protipožiarnej ochrany, civilnej ochrany a požiadavky podľa osobitného predpisu. Časti školskej budovy využívané žiakmi môžu byť najviac štvorpodlažné.

(2) Každá školská budova je pripojená na verejnú cestnú sieť. 

(3)  Osvetlenie a preslnenie učební, denných miestností a ďalších vnútorných priestorov s vysokými nárokmi na denné osvetlenie ustanovujú normové hodnoty.

(4) Okenný parapet hlavných osvetľovacích okien musí byť umiestnený v takej výške, aby spodná časť skla v okne nebola vyššie ako oko sediaceho. Medziokenný pilier, ktorý svojou šírkou nepriaznivo ovplyvňuje osvetlenie vyučovacieho priestoru, musí mať šírku najviac 400 mm.

(5) Najmenšia svetlá výška miestností a priestorov školskej budovy musí byť
a) 3 000 mm v materskej škole a v špeciálnej materskej škole; zníženie na svetlú výšku 2 500 mm možno pripustiť, ak sa dodrží objem vzduchu 12 m3 na jedno dieťa,
b) 3 300 mm v základnej škole, v strednej škole a v špeciálnej škole; pri dodržaní všetkých podmienok denného osvetlenia na pracovnú plochu možno svetlú výšku znížiť na 3 000 mm, ak sa dodrží objem vzduchu 5,3 m3 na jedného žiaka,
c) 6 000 mm v telocvični s rozmermi 12 × 18 m a 12 × 24 m, 7 000 mm v telocvični s rozmermi 18 × 30 m a väčšími,
d) 2 500 mm v šatni.

(6) V budove školy, predškolského zariadenia a ich športového zariadenia musia byť šatne pre žiakov, ktoré spĺňajú  požiadavky podľa osobitného predpisu.1) Priestory šatne musia byť osvetlené a vetrané. Šatne pre zamestnancov sú oddelené od šatní pre žiakov. 

(7) V predškolskom zariadení musia byť samostatné miestnosti so záchodovou misou a umyvárne prístupné zo šatne a z denných miestností detí. Nečlenia sa podľa pohlavia a pre každých päť detí sa zriaďuje jedna detská záchodová misa a jedno umývadlo.

(8) Záchody a umyvárne v škole, v školskom zariadení a v športovom zariadení musia byť oddelené podľa pohlavia a umiestňujú sa tak, aby dostupná vzdialenosť od učebne nepresiahla 60 m. Záchod musí byť vždy priamo osvetlený a vetraný. Pre každých 80 chlapcov sa zriaďuje jedna záchodová kabína a pre každých 20 chlapcov jedno pisoárové státie. Počet záchodových kabín pre dievčatá sa navrhuje ako súčet záchodových mís a pisoárov pre chlapcov. V záchodovej predsieni, ktorá sa využíva ako umyváreň, sa umiestňuje jedno umývadlo pre každých 20 žiakov. 

(9) Záchod a umyváreň zamestnancov sa zriaďujú oddelene podľa pohlavia a navrhujú tak, aby neboli prístupné zo záchoda a umyvárne žiakov a ich počet ustanovuje osobitný predpis.20)

(10) Najmenšia svetlá šírka chodby v škole musí byť 3 000 mm, ak sú vyučovacie priestory umiestnené po oboch stranách chodby a 2 200 mm ak sú vyučovacie priestory len na jednej strane chodby. Ak chodba slúži ako hlavné komunikačné spojenie, musí byť široká najmenej 3 000 mm. Najmenšia svetlá šírka chodby v každom predškolskom zariadení musí byť 1 500 mm. 

(11) V predškolskom zariadení, v základnej škole a v špeciálnej škole sa nepoužívajú kyvné dverné krídla a turniketové dvere. Na zasklenie dverných krídiel sa použije bezpečnostné sklo. V predškolskom zariadení nesmie byť spodná tretina dverí zasklená.

(12) Dvere do učební a denných miestností musia byť  široké najmenej 900 mm. V telocvični musia mať aspoň jedny dvere rozmery 1 800 × 2 100 mm.

(13) Vo vyučovacej miestnosti sa umiestňuje najmenej jedno umývadlo s pitnou vodou. Ak je v budove zavedená teplá voda, jej teplota na výtoku v dosahu žiakov môže mať teplotu najviac 45°C.

(14) Na budovu vysokej školy a na budovu vysokoškolského zariadenia sa odseky 1 až 13 vzťahujú primerane.

§ 39
Budova zdravotníckeho zariadenia a zariadenia sociálnych služieb

(1) Stavebno-technické a dispozično-prevádzkové riešenie budovy alebo jej časti určenej pre zdravotnícke zariadenie a pre zariadenie sociálnych služieb musí spĺňať požiadavky podľa osobitného predpisu,1) požiadavky bezpečnosti a ochrany zdravia, protipožiarnej ochrany a civilnej ochrany.

(2) Každá budova zdravotníckeho zariadenia a zariadenia sociálnych služieb sa musí pripojiť na verejnú cestnú sieť. 

(3) Zdravotnícke zariadenie a zariadenie sociálnych služieb musí mať komunikačné priestory, výťahy, vstupné otvory a hygienické zariadenia navrhnuté pre presun osôb na lôžku alebo na invalidnom vozíku.

(4) Zdravotnícke zariadenie a zariadenie sociálnych služieb umožňuje dispozičné a prevádzkové oddelenie častí zdravotníckej starostlivosti od zdravotnej prevencie, časti pre pacientov, časti doplnkových služieb, hospodárskej časti a energetickej časti.

(5) Priestor infekčného oddelenia zdravotníckeho zariadenia musí byť samostatne stavebno-technicky a prevádzkovo oddelený od ostatných priestorov aj od susednej stavby.

§ 40
Budova pre chov hospodárskych zvierat

(1) Stavebno-technické riešenie budov pre chov hospodárskych zvierat, najmä stajní a maštalí musí umožňovať, aby rýchlosť prúdenia vzduchu, vnútorná teplota a relatívna vlhkosť vzduchu, prašnosť, koncentrácia plynov, osvetlenie a hlučnosť boli v medziach hodnôt, ktoré nie sú pre zvieratá škodlivé. Ak nároky na zdravie zvierat vyžadujú nútené vetranie a úpravu vzduchu, budova pre chov hospodárskych zvierat musí mať núdzový systém zabezpečujúci dostatočnú výmenu a úpravu vzduchu a zabudovanie zariadenia na signalizáciu poruchy systému.

(2) Stavebno-technické riešenie budovy pre chov hospodárskych zvierat, použité materiály a povrchová úprava, najmä výkrmné žľaby a ďalšie zariadenia, s ktorými prichádzajú zvieratá do styku, sa navrhujú tak, aby nepoškodzovali zdravie zvierat. Potrubné rozvody studenej vody nemusia byť tepelne izolované, ale musia byť zabezpečené proti zamrznutiu. Všetky prvky a časti stavieb pre ustajnenie zvierat musia byť navrhnuté a zhotovené tak, aby umožňovali údržbu a aby sa zabránilo zraneniu zvierat.

(3) Povrch podláh a stien budovy pre chov hospodárskych zvierat musí byť ľahko umývateľný a dezinfikovateľný v miestnostiach, kde sa vyžaduje zvýšená čistota, najmä v priestoroch na dojenie, narábanie s mliekom, výrobu mliečnych produktov a v samostatných miestnostiach pre veterinárne zákroky.

(4) Budova pre chov hospodárskych zvierat bez možnosti prirodzenej výmeny vzduchu a bez prirodzeného osvetlenia musí mať zabezpečenú plynulú dodávku elektrickej energie doplnenú núdzovým zdrojom elektrickej energie. Výkon núdzového zdroja elektrickej energie sa určí individuálne podľa navrhnutého technologického systému a technického vybavenia pre zachovanie najdôležitejších životných funkcií zvierat.

(5) Budova pre chov hospodárskych zvierat musí
a) mať určené ochranné pásmo,
b) chrániť zvieratá pred priamym pôsobením vetra, zrážok a slnečného žiarenia,
c) byť oplotená a 
d) mať systém filtrov proti vneseniu nákazy.

(6) Budova pre chov hospodárskych zvierat musí byť zabezpečená proti samovoľnému preniknutiu látok ohrozujúcich kvalitu vôd zo stajne alebo z maštale do povrchových a podzemných vôd. Nepriepustnosť konštrukcií, ktoré prichádzajú do styku s týmito látkami sa zabezpečí stavebnými alebo technologickými úpravami, odkanalizovaným znemožňujúcim únik látok vytečením, pretečením alebo spláchnutím. Nádrže na kvapalné hnojivá sa umiestnia do záchytných vaní.

(7) Sklad siláže a hnojív musí byť navrhnutý podľa druhu a počtu ustajnených zvierat a s ohľadom na umiestnenie stavby v ochrannom pásme vodného zdroja a vodárenskej nádrže a jej prítokov. Konštrukcia skladov musí byť nepriepustná, musí zamedzovať vnikaniu povrchových vôd, umožňovať odvod nekontaminovaných zrážkových vôd oddelene od vôd kontaminovaných a musí zamedzovať vytekaniu skladovaných tekutých zložiek zo stavby. 

(8) Budova na chov hospodárskych zvierat vrátane priestoru na nakladanie a skladovanie hnoja, močovky, hnojovice a trusu sa navrhuje a zhotovuje tak, aby spĺňala technické požiadavky na obmedzovanie emisií znečisťujúcich látok, obmedzovanie uvoľňovania pachových znečisťujúcich látok z chovov hospodárskych zvierat a ostatné požiadavky podľa predpisov o ovzduší.

(9) Dno hnojiskovej jamy musí mať pozdĺžny sklon smerom k žumpe na hnojovicu. Pozdĺžny a priečny sklon manipulačných plôch sa zhotoví tak, aby hnojovica a kontaminovaná zrážková voda odtekala do zberných žľabov alebo kanálov a do šachty.

(10) Výdajná plocha nádrží a žúmp na polotekutý hnojový odpad sa navrhuje so spevneným nepriepustným povrchom v šírke ako príjazdová vozovka a v dĺžke zodpovedajúcej použitému dopravnému prostriedku. Po stranách je zabezpečená obrubníkmi vyvýšenými nad terén a čelnými nájazdmi vyvýšenými nad niveletu príjazdovej komunikácie ako ochrana proti prívalovým dažďovým vodám.

(11) Skladovacie a manipulačné plochy silážneho žľabu okrem nájazdových a výjazdových rámp sa zabezpečujú obrubníkmi alebo inou konštrukciou tak, aby do nich nemohla vnikať prívalová dažďová voda alebo z nich vytekať tekutina na nezabezpečené plochy.

(12) Pri nezastrešených silážnych žľaboch sa osádza na obvodových stenách dvojtyčové zábradlie. V častiach určených na plnenie alebo vyberanie musí byť zábradlie odoberateľné alebo otočné.

(13) Stavby na skladovanie organického hnojiva sa navrhujú a zhotovujú tak, aby spĺňali požiadavky na obmedzovanie emisií amoniaku a pachových znečisťujúcich látok podľa predpisov o ochrane ovzdušia.

§ 41
Sklady na pozberovú úpravu a skladovanie produktov rastlinnej výroby

(1) Sklady na pozberovú úpravu a skladovanie produktov rastlinnej výroby sa navrhujú a zhotovujú tak, aby
a) boli suché, zastrešené, vetrateľné s prípadnou reguláciou teploty a relatívnej vlhkosti vzduchu, čistiteľné, s hladkým povrchom vnútorných stien a s podlahou chránenou pred zemnou vlhkosťou,
b) umožňovali odber vzoriek na vyhodnotenie kvality skladovaného produktu,
c) umožňovali nápravné opatrenia pri zvýšení teploty alebo vlhkosti skladovaného produktu jeho prepúšťaním, prevzdušňovaním, sušením alebo chladením,
d) umožňovali účinnú ochranu skladovaných produktov pred hmyzom, vtákmi a hlodavcami,
e) umožnili diaľkové meranie teplôt skladovaných produktov a diaľkovú kontrolu zaplnenia vežových stavieb na skladovanie,
f) zaistili obmedzenie prašnosti systémom odsávania, odlučovania, oddeľovania a zachytávania odpadov z technologických liniek.

(2) Sklad na pozberovú úpravu a skladovanie zemiakov sa navrhuje a zhotovuje tak, aby udržiaval podmienky na dlhodobé skladovanie zemiakov a potláčal nežiaduce biologické procesy hľúz v priestoroch skladu tepelnou izoláciou, vetraním, zariadením na úpravu teploty a relatívnej vlhkosti a reguláciou svetelných podmienok.

(3) Sklad na pozberovú úpravu a skladovanie ovocia a zeleniny sa navrhuje a zhotovuje tak, aby spĺňal nároky na udržanie, prípadne zvýšenie kvality jednotlivých druhov v zodpovedajúcich mikroklimatických podmienkach.

(4) V chladiarenských priestoroch na skladovanie ovocia a zeleniny sa podlahy izolujú proti zemnej vlhkosti. V priestoroch s riadenou atmosférou musia byť podlahy plynotesné, vo vetraných skladovacích priestoroch ovocia a zeleniny okrem cibuľovín sa izolácia proti zemnej vlhkosti nepožaduje.

(5) Obvodové steny a zastrešenie stavby na dosušenie a skladovanie sena a slamy sa navrhujú a zhotovujú tak, aby zabránili vnikaniu zrážkových vôd do skladovaných surovín. Podlaha týchto stavieb má zabrániť prenikaniu zemnej vlhkosti do skladovaných surovín. Otvory na vetranie stavieb na dosušenie a skladovanie sena a slamy musia mať veľkosť a umiestnenie zodpovedajúce technológii vetrania, musia spĺňať podmienky bezpečnosti a ochrany zdravia pri práci a musia byť riešené tak, aby zabránili vnikaniu vtákov a  hmyzu do priestoru stavby.

(6) Ak je súčasťou skladu stacionárny zdroj znečisťovania ovzdušia, budova musí spĺňať požiadavky podľa predpisov o ochrane ovzdušia.

§ 42
Sklad minerálnych hnojív a prípravkov na ochranu rastlín

(1) Sklad tuhých hnojív sa navrhuje a zhotovuje tak, aby umožňoval ich vykládku zo železničných vagónov alebo cestných nákladných vozidiel, oddelené uskladňovanie jednotlivých druhov hnojív do skladovacích sekcií, boxov alebo nádrží pri rešpektovaní fyzikálnych a chemických vlastností skladovaných látok.

(2) Konštrukcia, obvodový a strešný plášť skladu na tuhé hnojivá sa navrhujú a zhotovujú tak, aby spĺňali požiadavky na
a) ochranu pred poveternostnými vplyvmi a pred nadmerným otepľovaním konštrukcie podľa druhu skladovaných hnojív,
b) odolnosť proti chemickému pôsobeniu uskladnených hnojív a proti korózii,
c) zamedzenie možnosti pyrolytického rozkladu uskladnených hnojív,
d) prenos zaťaženia skladovaných hnojív a technologického zariadenia podľa spôsobu ich skladovania a manipulácie s nimi pri plnení a vyskladňovaní,
e) uzatvárateľnosť zo všetkých strán a zabezpečenie proti vniknutiu zrážkovej vody a zemnej vlhkosti do priestorov skladu, 
f) rozmery technologických otvorov pre minimálnu výmenu vzduchu a obmedzenie prašnosti,
g) odolnosť podláh proti zemnej vlhkosti, vode, chemickým vplyvom, proti zaťaženiu skladovanými hnojivami a mobilným technologickým zariadením.

(3) Sklad dusičnanu amónneho, viaczložkových hnojív obsahujúcich dusičnan amónny a viaczložkových hnojív obsahujúcich dusík sčasti alebo celkom vo forme dusičnanu amónneho sa navrhuje a zhotovuje ako suchý a nepodpivničený. Steny, strop a podlaha skladu musia mať ľahko čistiteľnú povrchovú úpravu. Dvere sú otváravé smerom von. Podlaha nesmie mať kanály alebo iné otvory, nesmie mať povrchovú úpravu z asfaltu alebo inej organickej hmoty, musí byť izolovaná proti zemnej vlhkosti a nepriepustná voči skladovaným látkam.

(4) Skladovacia nadzemná nádrž skladu kvapalných minerálnych hnojív s objemom väčším ako 100 m3 musí byť vybavená indikáciou prípadných netesností tej časti nádrže, ktorú nemožno kontrolovať. Stáčacie miesto príjmu a výdaja sa zabezpečuje bezodtokovou šachtou na zachytenie uniknutých hnojív.

(5) Podlaha prijímacieho a výdajného miesta na skladovanie prípravkov na ochranu rastlín musí byť nepriepustná pre kvapaliny, odolná proti chemickým účinkom uskladnených prípravkov, s povrchom umožňujúcim ľahké čistenie a vyspádovaná do samostatnej bezodtokovej šachty. Kanalizačný systém musí byť riešený oddelene pre zrážkové vody, splaškové vody a odpadové vody kontaminované prípravkami.

(6) Sklad tekutých prípravkov na ochranu rastlín musí byť vybavený záchytnou bezodtokovou šachtou zodpovedajúcou najväčšiemu skladovanému objemu alebo nepriepustnou podlahou ohraničenou nepriepustným soklom stien a zvýšeným prahom dvier.

(7) V šachte na zber odpadovej vody kontaminovanej hnojivom alebo prípravkom na ochranu rastlín sa môže akumulovať len odpadová voda rovnakého charakteru.

(8) Výdajná rampa skladu prípravkov na ochranu rastlín má byť chránená pred dažďovými zrážkami a musí mať sklon do bezodtokovej šachty s kapacitou najmenej 1 m3.

(9) Každá plocha, na ktorej môže dôjsť ku kontaminácii zrážkových vôd minerálnymi hnojivami alebo prípravkami na ochranu rastlín, musí byť navrhnutá a zhotovená ako nepriepustná a odvodnená do šachty alebo účinného čistiaceho zariadenia.

§ 43
Priemyselné budovy a sklady

(1) [bookmark: OLE_LINK1]Priemyselná budova a sklad musia spĺňať hygienické požiadavky, požiadavky protipožiarnej bezpečnosti, bezpečnosti a ochrany zdravia pri práci a bezpečnosti technických zariadení.

(2) Schodisko v priemyselnej budove a v sklade musí mať prvý stupeň a posledný stupeň schodiskového ramena výrazne farebne rozoznateľný od okolitej podlahy. 

(3) Vnútorný povrch steny, podlahy a inej konštrukcie v prašnej prevádzke alebo v prevádzke s výskytom škodlivých látok musí byť ľahko čistiteľný.

(4) Priemyselná budova a sklad musia mať určené ochranné pásmo podľa druhu výroby, skladovaných hmôt, výrobkov a druhu unikajúcich škodlivín.

(5) Rozmery pracovísk, skladov a vnútorných komunikácií, vzájomné odstupy medzi technologickými zariadeniami a stavebnými konštrukciami sa navrhujú a zhotovujú tak, aby umožňovali bezpečný pohyb zamestnancov, obsluhu a údržbu, opravy a výmenu strojov a zariadení.

(6) Sklad kvapalnej látky, ropného produktu alebo toxickej látky sa navrhuje a zhotovuje tak, aby sa zabránilo ich unikaniu mimo sklad.

§ 44
Garáž

(1) Garáž sa umiestňuje a navrhuje tak, aby jej prevádzka nerušila prácu, bývanie a rekreáciu obyvateľov nad prípustnú mieru. 

(2) Rozmery príjazdových rámp, vnútorných účelových ciest a jednotlivých garážových stojísk sa určujú podľa osobitného predpisu.[footnoteRef:17])  [17: ) § 2 ods. 4 zákona č. 135/1961 Zb. o pozemných komunikáciách (cestný zákon) v znení neskorších predpisov.] 


(3) Rozmery vnútorných priestorov hromadných garáží ustanovujú normové hodnoty.

(4) Priestory stojiska a vnútorných účelových ciest v hromadnej garáži sa vetrajú tak, aby sa zabránilo vzniku neprípustných koncentrácií škodlivých plynov a pár v garáži a v priľahlých priestoroch a stavbách v súlade s normovými hodnotami. V prípade núteného vetrania v hromadnej garáži sa musia dodržať požiadavky predpisov o ochrane ovzdušia.

(5) V hromadnej garáži sa kanalizácia navrhuje a zhotovuje tak, aby bolo možné bezpečne zachytiť havarijný únik prevádzkových kvapalín, najmä olejov a pohonných hmôt.

§ 45
Autoservis a čerpacia stanica pohonných hmôt

(1) Autoservis a čerpacia stanica pohonných hmôt sa navrhuje a zhotovuje tak, aby zodpovedala hygienickým požiadavkám, požiadavkám protipožiarnej bezpečnosti, požiadavkám bezpečnosti a ochrany zdravia pri práci, požiadavkám bezpečnosti technických zariadení a požiadavkám ochrany podzemných vôd a povrchových vôd.

(2) Odpadová voda z autoservisu a z čerpacej stanice pohonných hmôt sa pred vypustením do kanalizačnej siete, prípadne do vodného recipientu upravuje tak, aby sa dosiahlo prípustné zloženie odpadovej vody a aby sa zabezpečila ochrana povrchových vôd a podzemných vôd pred ropnými látkami. 

(3) Vonkajšia plocha autoservisu a čerpacej stanice pohonných hmôt, určená na skladovanie ropných a iných znečisťujúcich látok a manipuláciu s nimi, sa navrhuje a zhotovuje tak, aby bola nepriepustná pre ropné a iné znečisťujúce látky, vyspádovaná do záchytnej šachty alebo odlučovača ropných látok pred odtokom do kanalizácie.

(4) V autoservise a na čerpacej stanici pohonných hmôt musí byť hygienické zariadenie v súlade s normovými hodnotami.

(5) Svetlú výšku miestností a ostatných priestorov v autoservise a v čerpacej stanici pohonných hmôt ustanovujú normové hodnoty.

(6) Vetranie v autoservise a v čerpacej stanici pohonných hmôt musí byť zabezpečené tak, aby koncentrácia škodlivých látok vo vnútorných priestoroch neprekročila prípustné hodnoty z hľadiska ochrany zdravia a nebezpečenstva výbuchu.

(7) Autoservis a čerpacia stanica pohonných hmôt, vrátane zariadenia na manipuláciu s pohonnými látkami sa neumiestňuje v ochrannom pásme vodárenského zdroja slúžiaceho na zásobovanie pitnou vodou.

§ 46

[bookmark: _GoBack]Táto vyhláška nadobúda účinnosť 1. januára 2027.

